陪西山遊鼓山一首
作者：劉克莊
朝代：宋

paragraphs: 先生廊廟姿，非直藩翰才。
南州彩旗留，北闕丹詔催。
重臣方暑行，停驂小裴回。
客中載枚鄒，物外尋宗雷。
遂窮天海觀，一豁風雲懷。
眷言此靈山，自判宇宙來。
登臨幾朱輪，滅沒隨飛埃。
堂堂蔡與趙，繼者其誰哉。
共惟勳業侔，况乃名節偕。
伊余忝載筆，適值祖帳開。
雖陪叔子游，獨抱湛輩哀。
餞詩堪覆瓿，不敢鎸蒼崖。